《闻敬亭贻谋从西山一带复之北山诗以寄之》
清代·敦敏

迤逦巑岏又北行，湖光山色倍幽清。碧云寺接香山寺，应上来青第五楹。

一带蜿蜒似画图，出山仍自入山居。汤泉春暖正堪浴，尘梦于今想尽除。

作者简介：（1728—1796后）清宗室，字子明，号懋斋。阿济格后裔。官宗学总管。与弟敦诚均有诗名。与曹雪芹为知交。所著《懋斋诗钞》。为《红楼梦》重要研究资料。